Politiet mistenker to menn etter knivdramaet

Svenske medier: Mor og sønn drept etter knivstikking på IKEA i Sverige

To personer er drept, og en er kritisk skadet etter et knivangrep på varehuset vest for Stockholm.

Ragnhild Aarø Njie

André Haugen

Eivind Lindkvist Johansen

Silje Løvstad Thjømøe

Silje Fjeldstad

Oppdatert 10. august 2015

Artikkelen er over fem år gammel

(VÄSTERÅS/OSLO) Et IKEA-varehus i Västerås i Sverige er nå stengt, etter at politiet fikk melding om et angrep med kniv inne på senteret rundt kl. 13.00 i dag.

To personer ble drept og en er kritisk skadet etter knivdramaet. Politiet meldte på en pressekonferanse klokken 18.30 at de har to mistenkte menn i saken.

Den ene er pågrepet ved plassen, og den andre er personen er kritisk skadet.

Mannen som ble pågrepet på plassen er i 20-årene. Den andre mannen som er mistenkt er i 30-årene. Sistnevnte er den samme mannen som ble fraktet til sykehus med livstruende skader, opplyste politiets talsmann Per Ågren.

– De to gjerningsmenn har en kobling. Men de som er døde har ingen kobling til gjerningsmennene, sier Ågren.

Svenske medier: Mor og sønn drept

Avisen VLT melder mandag kveld at de to drepte var en mor og hennes sønn. Ifølge Aftonbladet bor de nord i landet, og var på besøk i Västerås for å treffe slektninger.

Ågren i politiet vil ikke si noe om motivet bak knivangrepet, men opplyser at ingenting på nåværende tidspunkt tyder på at det er flere gjerningsmenn.

– Det gjenstår mye etterforskning, både avhør, tekniske undersøkelser og vitneavhør før vi kan konkludere, sier Ågren på pressekonferansen.

Ifølge NTB er det er uklart hvordan den eldste av de to ble skadet.

Aftonbladet har kilder i politiet som sier at det virker som at kniven som ble brukt stammer fra IKEAs sortiment.

SPERRET: Utenfor IKEA-varehuset i Västerås i Sverige. Varehuset er en del av et større kjøpesenter. Foto:Per Groth,

Politiet: De døde kjente hverandre

– En mann og en kvinne har blitt drept i angrepet, sier Camilla Lundén, rotelsjef ved Västmanland-politiet til avisen.

– De kjente hverandre, men jeg vil ikke gå nærmere inn på deres relasjon, sier Pär Strömbäck.

En mann i 35-årsalderen er fraktet til sykehus med livstruende skader, hvor han nå opereres, ifølge Aftonbladet.

På sin livesending melder avisen at sjef ved kjøpesenteret, Mattias Johansson, opplyser at de som ble angrepet var ordinære kunder ved varehuset. Hele stedet er nå avsperret og politiet arbeider med å avhøre vitner.

– Det var helt kaotisk. Folk kom løpende og ingen skjønte hva som hadde skjedd. Så så vi en person som lå livløs inne på bestikkavdelingen, forteller et vitne til avisen.

Les også:Norske IKEA-kunder er skremt av drapene.

Store mannskaper

Säpo-talsmann Fredrik Milder opplyser at sikkerhetspolitiet enn så lenge ikke er involvert i etterforskningen. Angrepet blir ikke omtalt som et terrorangrep, ifølge NTB.

– Vi ønsker ikke å spekulere i hva som er motivet for handlingen, sier Per Ågren ved Västerås-politiet til Expressen.

Politiet har foreløpig heller ikke gått ut med identiteten til de drepte.

Rundt 100 polititjenestemenn har arbeidet med saken i dag. Det fremkommer på en pressekonferanse mandag.

- Det var kaos

Aftonbladets reporter på stedet fortalte tidligere i dag at det var «kaos», og at det krydde av politi og ambulansepersonell.

– Jeg forstår ikke det som har skjedd. Jeg ville bare frem for å se om jeg kunne gjøre noe. Jeg så to personer som lå livløse på bakken, sier et vitne til Expressen.

– Først så vi at det kom politi springende inn fra flere hold, mange med våpen trukket. Så ble det tumulter, mange kunder løp mot alle utganger, sier Joshua, som jobber på varehuset, til Aftonbladet.

AVHØRES: Politiets presstalesman Per Strömbäck forteller at mannen som ble pågrepet ved IKEA ble avhørt kort tid etterpå. Foto:Fredrik Sandberg/tt,NTB scanpix

- Folk løp til bilene

Et annet vitne som avisen har snakket med på sin livesending forteller at han var på en annen del av kjøpesenteret da hendelsen inntraff.

– Vi skjønte at noe hadde hendt på IKEA. Folk ble skremte, de fleste var familier. De kom seg raskt ut, folk løp til bilene, forteller vitnet.

– Det spredde seg raskt at noen var døde. Folk var redde for at gjerningsmannen gikk fri, sier vitnet.

Personen Expressen har snakket med jobber også på varehuset. Han forteller at alle butikkene på stedet nå holder stengt og at nøklene er overlevert til politiet.

– De skal gjennomsøke butikkene for sikkerhets skyld, forteller vitnet.

STORT OPPBUD: Ifølge Aftonbladets reporter på stedet «kryr» det av politi og helsepersonell utenfor IKEA-varehuset i Västerås i Sverige. Foto:Per Groth,

Sjokkert personale

IKEA i Sverige beklager det som har skjedd.

– Våre tanker går til de rammede. Ambulansen har vært der, og politiet er på plass. Vi jobber nå med å evakuere folk fra varehuset, sier Anna Pilkrona Godden, presseansvarlig i Ikea i Sverige til Expressen.

IKEAs varehus i Västerås er stengt etter den blodige hendelsen, som mange kunder ble vitne til mandag ettermiddag.

– Vi konsentrerer oss nå om å ta hånd om kunder og ansatte. Det har vært en fryktelig dag. Alle våre tanker går til de pårørende, sier varehussjef Mattias Johansson til pressen utenfor IKEA-bygningen, ifølge NTB.

– Dette er den verste arbeidsdagen i mitt liv, sier Johansson til VLT.

– Personalet er sjokkerte, opplyser han.

Klikk for å aktivere kartet

Sikkerhetspersonell i Norge på vakt

- Dette er en tragisk hendelse. Politiet etterforsker nå hendelsen, og våre tanker går til de skadede og pårørende til de omkomne, sier kommunikasjonssjef i IKEA Norge, Jan Christian Thommesen.

- Vil dette få konsekvenser for sikkerheten hos IKEA?

- Nå må vi avvente etterforskningen til politiet. Vi vet ikke noe om bakgrunnen enda. Så vi avventer beskjed fra politiet. Når det er sagt så gjør en så alvorlig hendelse at vi er i dialog med sikkerhetspersonell på varehus i Norge, og ber de være ekstra på vakt, sier Thommesen.

Samtidig melder NTB at vektere nå utplasseres på andre varehus i Sverige fordi kunder og personale føler seg utrygge som følge av hendelsen.

– Vi er i ferd med å ringe inn vektere for å tilby dem og kundene trygghet, sier Torbjörn Kvist på ICA Maxi til vlt.se.

Supermarkedet ligger på Erikslund shoppingsenter, som IKEA-varehuset ligger i tilknytning til.

Publisert: 10.08.15 kl. 14:14 Oppdatert: 10.08.15 kl. 23:14

Mer om Krim